Javaslat A TANÁCS HATÁROZATA az Egyesült Nemzetek Európai Gazdasági Bizottságának a motorkerékpároknak az általuk keltett zaj tekintetében történő jóváhagyására vonatkozó egységes rendelkezéseket megállapító 41. számú előírásának alkalmazásáról /* COM/2013/0307 final - 2013/0159 (NLE) */





INDOKOLÁS 1. A JAVASLAT HÁTTERE · A javaslat okai és céljai Az ENSZ Európai Gazdasági Bizottsága (ENSZ-EGB) nemzetközi szinten harmonizált követelményeket dolgoz ki azzal a céllal, hogy felszámolja az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásban (1958. évi felülvizsgált megállapodás)[1] részes szerződő felek közötti gépjármű-kereskedelem műszaki akadályait, valamint biztosítsa, hogy a járművek nagyfokú biztonságot nyújtsanak, és óvják a környezetet. Mivel az ENSZ Európai Gazdasági Bizottságának a motorkerékpároknak az általuk keltett zaj tekintetében történő jóváhagyására vonatkozó egységes rendelkezéseket megállapító 41. számú előírását[2] (a továbbiakban: 41. számú ENSZ-EGB-előírás) nemrég módosították, és az most már ugyanolyan mértékben biztosítja a környezet védelmét, mint a típusjóváhagyásra vonatkozó uniós jogszabályok, az Unió elkezdheti alkalmazni ezt az ENSZ-EGB-előírást is. Az említett előírás célja, hogy egyenértékű rendelkezéseket állapítson meg a motorkerékpárok zajkibocsátásának szabályozására, és egyértelművé tegye az említett járművek álló helyzetében végzett zajvizsgálatok elvégzésének mikéntjét. A motorkerékpárok és segédmotoros kerékpárok típusjóváhagyásáról szóló, 2002/24/EK európai parlamenti és tanácsi irányelv[3], amely a motorkerékpárok és segédmotoros kerékpárok egyes alkatrészeiről és jellemzőiről szóló 97/24/EK európai parlamenti és tanácsi irányelv[4] 9. fejezetének I. mellékletére hivatkozik, előírja, hogy a motorkerékpárokat és a segédmotoros kerékpárokat az I. mellékletben meghatározott mérési eljárások és zajszint-határértékek tekintetében típusjóváhagyásban kell részesíteni. Most, hogy a 41. számú ENSZ-EGB-előírás 4. felülvizsgálata lezárult, indokolt, hogy az Unió alkalmazza ezt az előírást. E tanácsi határozat felhatalmazza a Bizottságot, hogy az Európai Unió nevében értesítést adjon ki a 41. számú ENSZ-EGB-előírás alkalmazásáról. · Háttér-információk A 97/24/EK irányelv 9. fejezetének I. melléklete a típusjóváhagyás céljaira a motorkerékpárok és segédmotoros kerékpárok bizonyos alkatrészeire és jellemzőire vonatkozó alapvető követelményeket határoz meg. Bebizonyosodott, hogy az ilyen típusjóváhagyáshoz szükséges egyedi zajszintvizsgálati eljárásokat és követelményeket uniós szinten kell meghatározni. Az Európai Unió alkalmazni fogja tehát a 41. számú ENSZ-EGB-előírást annak érdekében, hogy a nemzetközi szintű közös harmonizált követelmények megkönnyítsék a nemzetközi kereskedelmet, és felváltsák a 97/24/EK irányelv 9. fejezetének I. mellékletében meghatározott jóváhagyási követelményeket. Ez lehetővé teszi az európai vállalatok számára, hogy egységes, világszerte – azaz az 1958. évi felülvizsgált ENSZ-EGB-megállapodásban részes szerződő felek országaiban – elismert követelményeket kövessenek. · Meglévő rendelkezések a javaslat által érintett területen A 97/24/EK irányelv 9. fejezetének I. melléklete a motorkerékpárok és segédmotoros kerékpárok (L kategóriájú járművek) – megengedhető zajszintjük és kipufogórendszereik tekintetében történő – típusjóváhagyására vonatkozó követelményeket tartalmaz. · Összhang az Unió egyéb szakpolitikáival és célkitűzéseivel A javaslat összhangban van a 2002/24/EK és a 97/24/EK irányelv céljaival, ezért megfelel az EU egészségre, biztonságra és környezetvédelemre vonatkozó céljainak, valamint azon törekvésének is, hogy a motorkerékpárokra vonatkozó jogszabályok nemzetközi harmonizációja terén haladást érjen el. Emellett összhangban van a 97/836/EK tanácsi határozattal is, amelynek célja, hogy az Európai Közösség alkalmazza az 1958. évi felülvizsgált megállapodást. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI · Konzultáció az érdekelt felekkel A javaslat kidolgozása során az Európai Bizottság konzultációt folytatott az érdekelt felekkel és az érintett szervezetekkel. A zajkibocsátások tekintetében tervezett megközelítést a „CARS 21” folyamat keretében általános konzultációra bocsátották. A „CARS 21” munkacsoport a tagállamok, a gyártók (európai és nemzeti képviselők, valamint egyes vállalatok), az alkatrészgyártók, a közlekedési szervezetek és a fogyasztók képviselőiből áll. A 41. számú ENSZ-EGB-előírás alkalmazásával kapcsolatban javasolt megközelítés a „Műszaki Bizottság – Gépjárművek” elnevezésű bizottságban, valamint a motorkerékpár-munkacsoport ülésén is előterjesztésre fog kerülni. · Hatásvizsgálat A 41. számú ENSZ-EGB-előírás alkalmazása nem vonja maga után a 97/24/EK irányelvben jelenleg meghatározott zajkibocsátási határértékek és/vagy küszöbök felülvizsgálatát. Ráadásul a 41. számú ENSZ-EGB-előírásban meghatározott vizsgálati módszerek mind alkalmazási körüket, mind a tudományos megközelítést tekintve egyenértékűek a 97/24/EK irányelvben meghatározott módszerekkel. Az előírás javasolt alkalmazása tehát várhatóan sem társadalmi, sem környezeti, sem gazdasági hatással nem lesz sem Európai Unióra, sem az EGT-re, mivel mind a javasolt zajkibocsátás-vizsgálati módszerek, mind a zajkibocsátási határértékek és küszöbök egyenértékűek. A két- vagy háromkerekű járművek, valamint a négykerekű motorkerékpárok jóváhagyásáról és piacfelügyeletéről szóló …/2010/EU európai parlamenti és tanácsi rendeletre irányuló javaslattervezet[5] keretében sor került az L kategóriájú járművek által kibocsátott zajjal és a járműveken végzett szakszerűtlen beavatkozással kapcsolatos költség-haszon elemzésre[6], amelyből az derült ki, hogy az L kategóriájú járművek zajkibocsátása rosszabbodik a szakszerűtlen beavatkozások nyomán. Ebben a vonatkozásban a 41. számú ENSZ-EGB-előírás, mindamellett, hogy egyenértékű az uniós vizsgálati módszerekkel és zajkibocsátási határértékekkel, költséghatékony elemeket és intézkedéseket is bevezet a szakszerűtlen beavatkozás ellen, tehát teljes mértékben összhangban áll az L kategóriájú járművekre vonatkozó, folyamatban lévő jogalkotási kezdeményezéssel. 3. A JAVASLAT JOGI ELEMEI · A javaslat összefoglalása A javaslat lehetővé teszi, hogy az Unió alkalmazza a motorkerékpárok zajkibocsátásáról szóló 41. számú ENSZ-EGB-előírást, és az uniós regionális vizsgálati követelményeket világszerte harmonizált vizsgálati eljárásokkal és követelményekkel váltsa fel. · Jogalap Tekintettel a tanácsi határozat tárgyára és tartalmára, az EUMSZ 114. cikkének (1) bekezdése és 207. cikkének (4) bekezdése képezik a jogalapot. A tanácsi határozat elfogadása céljából követendő eljárást a 97/836/EK tanácsi határozat 3. cikkének (3) bekezdése határozza meg. · A szubszidiaritás elve A zajkibocsátásra vonatkozó követelmények uniós szintű harmonizációja már megtörtént, de az idevágó jogszabályok idejétmúltak, és az elfogadásuk óta bekövetkezett technológiai fejlődés tekintetében kiigazításra szorulnak. A nemzetközi jogi eszközök, mint például az egyenértékű ENSZ-EGB-előírások alkalmazása és a gépjárművek uniós típus-jóváhagyási rendszerébe való átvétele csak uniós szinten lehetséges. Ez nemcsak a belső piac széttagoltságát akadályozza meg, hanem az Unió területén belül egységes egészségvédelmi, biztonsági és környezetvédelmi szabványokat is biztosít. Előnyöket kínál továbbá a méretgazdaságosság terén is: a termékek a teljes uniós piac, sőt a nemzetközi piac számára gyárthatók, mivel nem egyéni igényeknek megfelelően kell őket kialakítani az egyes tagállamok nemzeti típusjóváhagyásának megszerzéséhez. A javaslat ezért megfelel a szubszidiaritás elvének. · Az arányosság elve A javaslat megfelel az arányosság elvének, mert a belső piac zavartalan működésének biztosítására irányuló célkitűzések teljesítéséhez szükségesnél nagyobb mértékben nem avatkozik be, ugyanakkor nagyfokú közbiztonságot és környezetvédelmet garantál. · A jogi aktus típusának megválasztása Javasolt aktus: tanácsi határozat. A 97/836/EK tanácsi határozat 3. cikkének (3) bekezdésében meghatározott követelményekkel összhangban a tanácsi határozat alkalmazása helyénvaló. 4. KÖLTSÉGVETÉSI HATÁSOK A javaslat nincs hatással az uniós költségvetésre. 5. OPCIONÁLIS ELEMEK · Európai Gazdasági Térség A javasolt aktus érinti az Európai Gazdasági Térséget, ezért arra is ki kell terjeszteni. 2013/0159 (NLE) Javaslat A TANÁCS HATÁROZATA az Egyesült Nemzetek Európai Gazdasági Bizottságának a motorkerékpároknak az általuk keltett zaj tekintetében történő jóváhagyására vonatkozó egységes rendelkezéseket megállapító 41. számú előírásának alkalmazásáról (EGT-vonatkozású szöveg) AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 114. cikkének (1) bekezdésére, valamint 207. cikkének (4) bekezdésére, tekintettel az Európai Bizottság javaslatára, tekintettel az Európai Parlament egyetértésére[7], mivel: (1) Az 1997. november 27-i 97/836/EK tanácsi határozattal az Unió csatlakozott az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás)[8]. (2) Az ENSZ Európai Gazdasági Bizottságának (ENSZ-EGB) 41. számú előírásában – Egységes rendelkezések motorkerékpároknak az általuk keltett zaj tekintetében történő jóváhagyásáról[9] – (a továbbiakban: 41. számú ENSZ-EGB-előírás) foglalt harmonizált követelmények célja, hogy felszámolják az 1958. évi felülvizsgált megállapodásban részes szerződő felek közötti gépjármű-kereskedelem műszaki akadályait, valamint biztosítsák, hogy a járművek nagyfokú biztonságot nyújtsanak és óvják a környezetet. (3) A motorkerékpárok és segédmotoros kerékpárok típusjóváhagyásáról és a 92/61/EGK tanácsi irányelv hatályon kívül helyezéséről szóló, 2002. március 18-i 2002/24/EK európai parlamenti és tanácsi irányelv[10], valamint a motorkerékpárok és segédmotoros kerékpárok egyes alkatrészeiről és jellemzőiről szóló, 1997. június 17-i 97/24/EK európai parlamenti és tanácsi irányelv[11] és a kapcsolódó végrehajtási intézkedések a motorkerékpárokra és segédmotoros kerékpárokra vonatkozó megengedett zajszintek, kipufogórendszerek és vizsgálati eljárások elfogadását írják elő. (4) A 97/24/EK irányelv 9. fejezetének I. melléklete az L kategóriájú járművek – megengedhető zajszintjük és kipufogórendszereik tekintetében történő – típusjóváhagyására vonatkozó követelményeket tartalmaz. Az „L kategóriájú járművek” az olyan könnyűgépjárműveket magában foglaló járműcsalád neve, mint a motoros kerékpárok, a két- vagy háromkerekű mopedek, az oldalkocsis vagy oldalkocsi nélküli motorkerékpárok, a motoros triciklik és a négykerekű motorkerékpárok. (5) Az 1958. évi felülvizsgált megállapodáshoz való csatlakozásának időpontjában az Unió a 97/836/EK határozat II. mellékletében felsorolt néhány ENSZ-EGB-előíráshoz is csatlakozott, a 41. számú ENSZ-EGB-előírás azonban nem volt közöttük. (6) Amint azt a 97/836/EK határozat 3. cikkének (3) bekezdése meghatározza, valamint az 1958. évi felülvizsgált megállapodás 1. cikkének (7) bekezdése alapján az Unió határozhat úgy, hogy a felülvizsgált megállapodáshoz történő csatlakozás idején a csatlakozásból kizárt ENSZ-EGB-előírások közül alkalmaz egyet, néhányat vagy akár mindet is. Az erre vonatkozó határozatot az Európai Parlament egyetértését követően a Tanácsnak kell elfogadnia. (7) Időszerű, hogy az Európai Unió alkalmazza a 41. számú ENSZ-EGB-előírást annak érdekében, hogy a nemzetközi szintű közös harmonizált követelmények megkönnyítsék a nemzetközi kereskedelmet, és felváltsák a 97/24/EK irányelv 9. fejezetének I. mellékletében meghatározott jóváhagyási követelményeket. Ez lehetővé teszi az európai vállalatok számára, hogy egységes, világszerte – azaz az 1958. évi felülvizsgált ENSZ-EGB-megállapodásban részes szerződő felek országaiban – elismert követelményeket kövessenek. ELFOGADTA EZT A HATÁROZATOT: 1. cikk Az Európai Unió alkalmazza az Egyesült Nemzetek Európai Gazdasági Bizottságának a motorkerékpároknak az általuk keltett zaj tekintetében történő jóváhagyására vonatkozó egységes rendelkezéseket megállapító 41. számú előírását. 2. cikk Ez a határozat az Európai Unió Hivatalos Lapjában való kihirdetését követő napon lép hatályba. 3. cikk Erről a határozatról a Bizottság értesíti az Egyesült Nemzetek főtitkárát. Kelt Brüsszelben, -án/-én. a Tanács részéről elnök [1] HL L 346., 1997.12.17., 78. o. [2] ENSZ-EGB-dokumentumok /TRANS/WP.29/2011/62, továbbá HL L 317., 2012.11.14., 1. o. [3] HL L 124., 2002.5.9., 1. o. [4] HL L 226., 1997.8.18., 1. o. [5] COM(2010) 542 végleges. [6] A jelentés felülvizsgálat alatt áll; a Bizottság csak ezt követően fogja elfogadni. [7] …-i egyetértés. [8] HL L 346., 1997.12.17., 78. o. [9] HL L 317., 2012.11.14., 1. o. [10] HL L 124., 2002.5.9., 1. o. [11] HL L 226., 1997.8.18., 1. o.